CELEX: 32010D0580
Language: lv
Date: 2010-09-27 00:00:00
Title: 2010/580/ES: Padomes Īstenošanas lēmums ( 2010. gada 27. septembris ), ar ko Nīderlandes Karalistei atļauj piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

30.9.2010   
            
            
               LV
            
            
               Eiropas Savienības Oficiālais Vēstnesis
            
            
               L 256/22
            
         PADOMES ĪSTENOŠANAS LĒMUMS
   (2010. gada 27. septembris),
   ar ko Nīderlandes Karalistei atļauj piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   (Autentisks ir tikai teksts holandiešu valodā)
   (2010/580/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kas 2010. gada 29. janvārī reģistrēta Komisijas Ģenerālsekretariātā, Nīderlandes Karaliste lūdza atļauju gatavu apģērbu ražošanas nozarē piemērot īpašus nodokļu pasākumus, kas saskaņā ar Lēmumu 2007/740/EK tika atļauti iepriekš uz ierobežotu laiku (2).
            
         
               (2)
            
            
               Saskaņā ar Direktīvas 2006/112/EK 395. panta 2. punktu Komisija 2010. gada 25. februāra vēstulē informēja pārējās dalībvalstis par Nīderlandes Karalistes lūgumu. Komisija 2010. gada 2. marta vēstulē paziņoja Nīderlandes Karalistei, ka tās rīcībā ir visa nepieciešamā informācija pieprasījuma izvērtēšanai.
            
         
               (3)
            
            
               Ar šo pasākumu Nīderlandes Karalistei tiktu atļauts gatavu apģērbu ražošanas nozarē piemērot shēmu, ar kuru apakšuzņēmēja saistības maksāt PVN nodokļu iestādēm tiek nodotas apģērbu ražošanas uzņēmumam (darbuzņēmējam). Šī shēma būtu apgrieztās maksāšanas procedūra, kas attiektos vienīgi uz tirdzniecības ķēdes augšupējām darbībām, un tādēļ tā neattiektos uz uzņēmējiem, kas veic pārdošanu galapatērētājiem. Šīs procedūras mērķis ir vietējā ražošanas tirgū novērst specifisku krāpšanu.
            
         
               (4)
            
            
               Šādi pasākumi jau agrāk izrādījušies efektīvi profilakses pasākumi nozarē, kurā PVN iekasēšanu apgrūtina problēmas identificēt un pārraudzīt apakšuzņēmēju darbības. Tāpēc pieprasītais pasākums jāuzskata par pasākumu noteikta veida nodokļa nemaksāšanas novēršanai gatavu apģērbu ražošanas nozarē.
            
         
               (5)
            
            
               Gatavu apģērbu ražotāja atrašanās vietu ietekmē zemas darbaspēka izmaksas, un apakšuzņēmēji viegli pārvietojas no vienas valsts uz citu. Tāpēc ar Lēmumu 2007/740/EK tika prasīts, lai Nīderlandes Karaliste uzrauga un izvērtē šo faktoru ietekmi uz atkāpes efektivitāti un līdz 2009. gada 31. jūlijam iesniedz ziņojumu Komisijai.
            
         
               (6)
            
            
               Minētajā ziņojumā bija norādīts, ka atkāpes pasākuma un starptautiskā tirgus attīstības rezultātā krāpšanas biežums ir ievērojami samazinājies un ka gatavu apģērbu ražošanas uzņēmumu skaits, uz kuriem attiecināma Lēmumā 2007/740/EK atļautā apgrieztās maksāšanas procedūra, ir vienmērīgi samazinājies. Tādējādi Nīderlandes Karalistes gatavo apģērbu ražošanas nozarē pakāpeniski atgriežas stabilitāte.
            
         
               (7)
            
            
               Lai šo procesu pabeigtu, Nīderlandes Karaliste ir lūgusi atkārtoti pagarināt pasākumu uz ierobežotu laiku un vienlaikus paziņojusi, ka galīgais lēmums par iespējamo pasākuma izbeigšanu tiktu pieņemts 2011. gadā. Līdz ar to ir lietderīgi, ka atkāpi turpina piemērot līdz 2012. gada 31. decembrim.
            
         
               (8)
            
            
               Ja Nīderlandes Karaliste apsvērtu jaunu atkāpes pasākuma pagarinājumu pēc 2012. gada, tai ne vēlāk kā līdz 2012. gada 1. aprīlim būtu jāiesniedz Komisijai jauns novērtējuma ziņojums un pieprasījums par pagarinājumu.
            
         
               (9)
            
            
               Atkāpe neradīs nelabvēlīgu ietekmi nedz uz Eiropas Savienības pašu resursiem, ko veido pievienotās vērtības nodoklis, nedz arī ietekmēs PVN summu, ko iekasē galapatēriņa posmā,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 193. panta, ar šo Nīderlandes Karalistei līdz 2012. gada 31. decembrim atļauj gatavu apģērbu ražošanas nozarē piemērot shēmu, ar kuru apakšuzņēmēja saistības maksāt PVN nodokļu iestādēm nodod apģērbu ražošanas uzņēmumam (darbuzņēmējam).
   2. pants
   Jebkādam pieprasījumam par pasākuma pagarināšanu pēc 2012. gada Nīderlandes Karaliste pievieno Komisijai adresētu ziņojumu, kas jo īpaši attiecas uz pasākuma efektivitāti un visiem citiem pierādījumiem par gatavu apģērbu ražošanas nozarē strādājošo apakšuzņēmēju pārvietošanos uz citām valstīm, un to nosūta ne vēlāk kā 2012. gada 1. aprīlī.
   3. pants
   Šis lēmums stājas spēkā tā paziņošanas dienā.
   To piemēro no 2010. gada 1. janvāra.
   4. pants
   Šis lēmums ir adresēts Nīderlandes Karalistei.
   
      Briselē, 2010. gada 27. septembrī
      
         
            Padomes vārdā –
         
            priekšsēdētājs
         
         K. PEETERS
      
   
   
      (1)  OV L 347, 11.12.2006., 1. lpp.
   
      (2)  Padomes Lēmums (2007. gada 13. novembris), ar ko Nīderlandes Karalistei atļauj piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 300, 17.11.2007., 71. lpp.).